Gülşad Baxşıyeva

Gülşad Eynulla qızı Baxşıyeva () — azərbaycanlı aktrisa, Azərbaycan SSR əməkdar artisti (1982), Azərbaycan Dövlət Mədəniyyət və İncəsənət Universitetinin "Dram teatrı və kino aktyoru" kafedrasının müdiri, professor və Azərbaycan Respublikası Prezidentinin fərdi təqaüdçüsü.

 Həyatı 
Gülşad Baxşıyeva 1952-ci ildə Bakı şəhərində anadan olmuşdur. 1971–1975-ci illərdə M. A. Əliyev adına Azərbaycan Dövlət İncəsənət İnstitutunda (indiki ADMİU) professor, SSRİ Xalq artisti Mehdi Məmmədovun rəhbərliyi ilə ali məktəbi bitirdikdən sonra S. Rəhman adına Şəki Dövlət Dram Teatrında fəaliyyət göstərmişdir. Şəki teatrının yaradıcılarından biri olmuşdur. Teatrın repertuarında olan tamaşalarda (1975/1985) aparıcı aktrisa kimi əsas rolları ifa etmişdir.

O zaman SSRİ-də keçirilən ADR, Macar, Bolqar dram sənəti festivallarının iştirakçısı olmuşdur. 1981-ci ildə Macar festivalında oynanılan Ş. Petefenin "Pələng və kaftar" tamaşasında Predslava roluna görə "Qadın rolunun ən yaxşı ifaçısı" diplomuna layiq görülmüşdür. 1982-ci ildə Teatrın yaranmasında və inkişafındakı xidmətlərə görə "Əməkdar artist" fəxri adına layiq görülmüşdür. Şəki teatrının açılışından 10 il müddətə qədər fəaliyyətdə olduğu zaman, müxtəlif tamaşalarda müxtəlif xarakterli 28 rol oynamışdır.

2006-cı ildə Ramiz Əzizbəylinin "Yalan" filmindəki "Nisə" roluna görə "Ən yaxşı qadın obrazı" nominasiyasında Milli Kinematoqrafçılar İttifaqının "Qızıl çıraq" mükafatına layiq görülmüşdür. Teatr və kino yaradıcılığıyla yanaşı o həm də 23 ildir ki, Azərbaycan Dövlət Mədəniyyət və İncəsənət Universitetində aktyor kadrlarının hazırlanması ilə məşğuldur. Onlarla istedadların formalaşmasına böyük diqqət və qayğı göstərir. Tələbələrinin sırasında "xalq və əməkdar artist" fəxri adına layiq görülənlər də var.

Gülşad Baxşıyeva o vaxt Şəki teatrında baş rejissor çalışan böyük sənətkar Hüseynağa Atakişiyevlə ailə həyatı qurmuşdur. Onların Elbəy (d. 1978) və Elmir (d. 1980) adında 2 oğulları var. Təəssüf ki, onların ailə həyatı uzun sürməmiş və ayrılmışlar.

ADMİU-da 1985-ci ildən "Səhnə danışığı", 1994-cü ildən "Rejissor və aktyor sənəti", hal-hazırda isə "Dram teatrı və kino aktyoru" kafedrasında işləyir. 2000-ci ildən dosentlik, 2006-cı ildən isə professorluq vəzifəsində çalışır.

13 dekabr 2023-cü ildə Azərbaycan Dövlət Mədəniyyət və İncəsənət Universitetinin 100 illiyi münasibətilə Azərbaycan Respublikası Prezidentinin fərdi təqaüdünə layiq görülmüşdür.

 Mükafatları 
 Azərbaycan SSR əməkdar artisti — 01.12.1982Respublika teatr sənətinin işçilərinə Azərbaycan SSR fəxri adları verilməsi haqqında Azərbaycan SSR Ali Soveti Rəyasət Heyətinin 1 dekabr 1982-ci il tarixli Fərmanı  — anl.az saytı
 Azərbaycan Respublikası Prezidentinin fərdi təqaüdü — 13.12.2023

 Əsas rolları 
 Komsomol poeması (S. Vurğun) — Gülcamal
 Hacı Qara (M. F. Axundov) — Sonaxanım
 Vəziri-xani-Lənkəran (M. F. Axundov) — Zibaxanım
 Nişanlı qız (S. Rəhman) — Bənövşə
 Yalan (S. Rəhman) — Şəlalə
 Kral Lir (V. Şekspir) — Qonerilya
 Romeo və Cülyetta (V. Şekspir) — dayə
 Əks-səda (N. Xəzri) — Zərifə ana
 Arvadımın əri (G. Xuqayev) — Fərizət
 Ağ xəstəlik (K. Çapen) — ana
 Pələng və kaftar (Ş. Petefe) — Predslava
 Bağdada putyovka var (Ə. Əylisli) — Sitəmxanım
 Vəzifə (Ə. Əylisli) — Nazlı
 Ezop (Fiqeyredu) — Kleya
 Uca dağ başında (V. Səmədoğlu) — Şənbəxanım
 Arturo Uinin karyerası (B. Brext) — Dokteyzi
 Adsız ulduz (M. Sebastyan) — Madmazel Kuku
 Sizi deyib gəlmişəm (Anar) — Zeynəb
 Adamın adamı (Anar) — At Balaxanım
 Həyatın dibində (M. Qorki) — Vasilisa
 Teymurləng (K. Marlo) — Zenokrata

Bakı teatrlarında oynadığı rollar
 Ölüm hökmü (Elçin) — bələdçi Arzu
 Ağ dəvə (Elçin) — Safura
 Şeytan tələbəsi (Ə. Əylisli) — Şaban arvad
 İntihar (V. Səmədoğlu) — Kleotra
 Halallıq (N. Rasputin) — Anna qarı
 Al canım qadan alım (Ə. Nesin) — Siyen
 Aydın (C. Cabbarlı) — Böyükxanım
 Sevil (C. Cabbarlı) — Sevil
 Ayı (A. Çexov) — Popova
 Təklif (A. Çexov) — Nataliya Stepanovna
 Evlənmə (N. Qoqol) — Arina Panteleymovna
 Nazrin xanım (Nuşiç) — Savka xala
 Mənim ağ göyərçinim (T. Vəliyeva) — Suğra

Televiziya tamaşalarındakı rolları
 Kənd sayağı elçilik (B. Şou) — qız
 Evlənmə (N. Qoqol) — Aqafiya Tixonovna
 Cinayət və cəza (F. Dostoyevski) — Katerina İvanovna
 Kamança (C. Məmmədquluzadə) — ana
 Hallalıq (N, Rasputin) — Anna qarı
 Cəza (A. Məsud) — ana
 Gecə (V. Vəliyev) — qoca ana
 Gecə yarıdan ötmüş (H. Orucov) — gəlin
 Yanmış körpülər (E. Məmiyev) — ana

 Filmoqrafiya 
 Aktrisanın təbəssümü (film, 1974) — rol: Naxış
 Beşmərtəbəli evin altıncı mərtəbəsi (film, 1996) — rol: Zivər
 Bəxt üzüyü (film, 1991) — rol: Sara
 Ömürdən uzun gecə (film, 1996)
 Hər şey yaxşılığa doğru — rol: hamilə qadın
 Bir anın həqiqəti (film, 2003) — rol: ana
 Milli bomba (film, 2004) — rol: qız anası
 Girov (film, 2005) — rol: falçı qadın
 Yalan (film, 2005) — rol: Nisə
 Yanmış körpülər (film, 2007)
 Günaydın, mələyim! (film, 2008)
 İstanbul reysi (film, 2010)
 Qayınana (film, 2011)
 Vəkil hanı? (film, 2011)
 Sirr (serial, 2012)
 Axınla aşağı (film, 2014)
 Bəxt üzüyü 2 (film, 2017)
 Yerlə göy arasında (film) — rol: əri ölmüş qadın
 Özünə oxşa (film) — Məryəm

 Kitabları 
 Baxşıyeva, G. Aktyor sənəti fənnində əsas amillər:dərs vəsaiti. — Bakı:ADMİU, 2010. — 186 s.

 İstinadlar 

 Xarici keçidlər 

 Əri onu tərk etdi, işsiz qaldı – Ona niyə 40 ildir Xalq artisti adı verilmir? – "Bəxt üzüyü"nün Sarası
 Gülşad Baxşıyeva: "Aktyor və aktrisanı pensiyaya göndərmək olmaz"
Kateqoriya:Azərbaycan aktrisaları
 Kinomən — Gülşad Baxşıyeva 20.02.2021
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Əlifba sırasına görə film sənətçiləri